শুল্কবৃদ্ধির মোক্ষম জবাব! আমেরিকার সঙ্গে ডাকযোগ ছিন্ন করল ভারত

ওয়েব ডেস্ক: ট্রাম্পের (Donald Trump) শুল্ক বৃদ্ধির (Tariff Hike) জবাবে স্বাধীনতা দিবসের দিনেই দেশকে স্বনির্ভর হওয়ার বার্তা দিয়েছেন ভারতের প্রধানমন্ত্রী নরেন্দ্র মোদি (Narendra Modi)। এবার আরও কড়া পদক্ষেপ নিল ভারত। আমেরিকার সঙ্গে সমস্ত পোস্টাল যোগাযোগ (Postal Service) বিচ্ছিন্ন করল আমাদের দেশ। ভারতের ডাক বিভাগ (India Post) জানিয়েছে, আগামী ২৫ অগাস্ট থেকে আমেরিকাগামী বেশিরভাগ ডাক আদান-প্রদান সাময়িকভাবে বন্ধ থাকবে।

ভারতীয় ডাক বিভাগ জানিয়েছে, ইতিমধ্যেই যেসব গ্রাহক অগ্রিম পার্সেল বুক করেছেন কিন্তু তা পাঠানো সম্ভব হচ্ছে না, তারা চাইলে ডাকভাড়ার টাকা ফেরত পেতে পারবেন। এক বিবৃতিতে ডাক বিভাগের তরফে জানানো হয়েছে, “গ্রাহকদের অসুবিধার জন্য আমরা দুঃখিত। শিগগিরই এই পরিষেবা পুনরায় চালু করার চেষ্টা চলছে।”

আরও পড়ুন: দুর্ভিক্ষে ধুঁকছে গাজা! খাবার, জল নিয়ে পাশে দাঁড়াল রুশ প্রদেশ

তবে শুধু ভারত নয়, স্ক্যান্ডিনেভিয়া, অস্ট্রিয়া, ফ্রান্স ও বেলজিয়ামের ডাক বিভাগও আমেরিকায় পার্সেল পাঠানো স্থগিত করেছে। জার্মানির জাতীয় ডাক বিভাগ জানিয়েছে, ২৫ অগাস্ট থেকে তাদের সাধারণ ডাক সামগ্রী আমেরিকায় পাঠানো যাবে না। তবে প্রিমিয়াম পরিষেবা চালু থাকবে। ব্যক্তিগত গ্রাহকরা ১০০ ডলার পর্যন্ত উপহার পাঠাতে পারবেন, তবে সেক্ষেত্রে হবে কড়া চেকিং।

প্রসঙ্গত, গত ৩০ জুলাই মার্কিন প্রশাসন ঘোষণা করে, আর ৮০০ ডলার পর্যন্ত পণ্যের উপর শুল্কমুক্ত সুবিধা থাকবে না। নতুন নিয়ম অনুযায়ী, ২৯ অগাস্ট থেকে আমেরিকায় পাঠানো প্রতিটি ডাকপণ্যেই শুল্ক আরোপ হবে ট্যারিফ কাঠামোর আওতায়। কেবলমাত্র ১০০ ডলার পর্যন্ত উপহারের সামগ্রী শুল্কমুক্ত থাকবে। এই পরিস্থিতিতে ভারতীয় ডাক বিভাগও জানিয়েছে, ওই দিন থেকে আমেরিকায় কেবলমাত্র চিঠি, নথি ও ১০০ ডলার পর্যন্ত মূল্যের উপহার সামগ্রী পাঠানো যাবে।